សហរដ្ឋ​អាមេរិក​រំឭក​ខួប​ទី ២១ នៃ​ការវាយ​ប្រហារ​ភេរវកម្ម​ថ្ងៃ​ទី ១១ ខែ​កញ្ញា ឆ្នាំ ២០០១
ប្រធានាធិបតី​សហរដ្ឋ​អាមេរិក​លោក Joe Biden បាន​ចូលរួម​ក្នុង​ពិធី​រំឭក​ខួប​នេះ​នៅ​ក្រសួង​ការពារ​ជាតិ ដែល​នៅ​ទីនោះ កាលពី​ឆ្នាំ ២០០១ ពួក​ភេរវករ​បាន​បើក​យន្តហោះ​ដឹក​អ្នក​ដំណើរ​មួយ​គ្រឿង​បុក​ជ្រុង​មួយ​នៃ​អាគារ​ក្រសួង​នោះ​ដែល​ស្ថិត​នៅ​ជាប់​រដ្ឋធានី​វ៉ាស៊ីនតោន ហើយ​បាន​សម្លាប់​មនុស្ស ១៨៤ នាក់។
វ៉ាស៊ីនតោន — កាលពីថ្ងៃអាទិត្យ សហរដ្ឋអាមេរិកបានរំឭកខួបទី ២១ នៃការវាយប្រហារភេរវកម្មដ៏ប្រល័យបំផុតលើទឹកដីសហរដ្ឋអាមេរិកកាលពីថ្ងៃទី ១១ ខែកញ្ញា ឆ្នាំ ២០០១។ នៅថ្ងៃវាយប្រហារភេរវកម្មនោះ ពួកភេរវករនៃក្រុមអាល់កៃដា (Al-Qaida) បានប្លន់យន្តហោះដឹកអ្នកដំណើរ ៤ គ្រឿង ហើយបានបើកយន្តហោះទាំងនោះបុកកន្លែងមួយចំនួននៅលើទឹកដីសហរដ្ឋអាមេរិកដោយសម្លាប់មនុស្សជិត ៣.០០០ នាក់។ ប្រធានាធិបតីសហរដ្ឋអាមេរិកលោក Joe Biden បានចូលរួមក្នុងពិធីរំឭកខួបនេះនៅក្រសួងការពារជាតិ ដែលនៅទីនោះ កាលពីឆ្នាំ ២០០១ ពួកភេរវករបានបើកយន្តហោះដឹកអ្នកដំណើរមួយគ្រឿងបុកជ្រុងមួយនៃអាគារក្រសួងនោះដែលស្ថិតនៅជាប់រដ្ឋធានីវ៉ាស៊ីនតោន ហើយបានសម្លាប់មនុស្ស ១៨៤ នាក់។ លោក Biden បានថ្លែងប្រាប់អ្នកចូលរួមនៅក្នុងពិធីនោះថា៖ «២១ ឆ្នាំបានកន្លងផុតទៅ ហើយយើងនៅតែរក្សាពាក្យសន្យារបស់យើងថាយើងនឹងមិនភ្លេចជាដាច់ខាត។ ប្រវត្តិសាស្ត្ររបស់សហរដ្ឋអាមេរិកបានផ្លាស់ប្តូរនៅថ្ងៃនោះ ប៉ុន្តែយើងនឹងមិនផ្លាស់ប្តូរលក្ខណសម្បត្តិនៃប្រទេសជាតិរបស់យើងជាដាច់ខាត »។ លោក Biden បាននិយាយថា ការតាំងចិត្តរបស់សហរដ្ឋអាមេរិកនៅក្នុងការប្រឆាំងនឹងពួកភេរវករបរទេស «មិនដែលរួញរាទាល់តែសោះ‍» ដោយលោកបានលើកឡើងអំពីការវាយប្រហាររបស់កងកុម្មង់ដូរសហរដ្ឋអាមេរិកកាលពីឆ្នាំ ២០១១ ដែលបានសម្លាប់មេខ្លោងនៃការវាយប្រហារភេរវកម្មលើសហរដ្ឋអាមេរិកឈ្មោះ Osama bin Laden នៅក្នុងប្រទេសប៉ាគីស្ថាន និងការវាយប្រហារកាលពីពេលថ្មីៗនេះដោយការប្រើដ្រូន ដែលលោក Biden បានបញ្ជាឱ្យសម្លាប់មេដឹកនាំថ្មីរបស់ក្រុមអាល់កៃដាឈ្មោះ Ayman al-Zawahiri នៅក្នុងរដ្ឋធានីកាប៊ុលនៃប្រទេសអាហ្វហ្គានីស្ថាន។ លោក Biden បានបញ្ជាក់ថា សហរដ្ឋអាមេរិក ‍«នឹងមិនរារែកជាដាច់ខាតក្នុងការធ្វើអ្វីដែលអាចធ្វើបានដើម្បីការពារពលរដ្ឋអាមេរិកាំង‍»។ នៅក្នុងការវាយប្រហារភេរវកម្មថ្ងៃទី ១១ កញ្ញានោះ មនុស្សជាង ២.៧០០ នាក់បានស្លាប់នៅពេលដែលពួកភេរវករបានប្លន់យន្តហោះ ២ គ្រឿងបើកទៅបុកអាគារភ្លោះពាណិជ្ជកម្មពិភពលោកនៅក្នុងទីក្រុង New York ហើយមនុស្ស ៤០ នាក់បានស្លាប់នៅក្នុងតំបន់ជនបទមួយនៃរដ្ឋ Pennsylvania បន្ទាប់ពីយន្តហោះដែលពួកភេរវករបានប្លន់បានធ្លាក់នៅទីវាលមួយកន្លែង។ អនុប្រធានាធិបតីសហរដ្ឋអាមេរិកអ្នកស្រី Kamala Harris និងលោក Doug Emhoff ដែលជាស្វាមី បានទៅចូលរួមក្នុងពិធីរំឭកខួបនេះក្នុងទីក្រុង New York។ ចំណែកឯលោកស្រី Jill Biden ដែលជាភរិយារបស់លោក Biden វិញ បានទៅចូលរួមក្នុងពិធីរំឭកខួបនេះនៅក្នុងភូមិ Shanksville នៃរដ្ឋ Pennsylvania៕